2019. gada 8. oktobrī Noteikumi Nr. 468

Rīgā (prot. Nr. 46 7. §)

**Grozījumi Ministru kabineta 2013. gada 26. februāra noteikumos Nr. 112 "Emisijas kvotu piešķiršanas kārtība stacionāro tehnoloģisko iekārtu operatoriem"**

Izdoti saskaņā ar likuma

"Par piesārņojumu"

32.2 panta astoto daļu

1. Izdarīt Ministru kabineta 2013. gada 26. februāra noteikumos Nr. 112 "Emisijas kvotu piešķiršanas kārtība stacionāro tehnoloģisko iekārtu operatoriem" (Latvijas Vēstnesis, 2013, 58., 189. nr.; 2014, 60. nr.; 2015, 20. nr.; 2016, 29. nr.) šādus grozījumus:

1.1. izteikt 3. punktu šādā redakcijā:

"3. Ministrija piecu darbdienu laikā pēc tam, kad saņemts Eiropas Komisijas lēmums par Latvijas iekārtu saraksta emisijas kvotu sadalei 2021.–2025. gadā (turpmāk – iekārtu saraksts) apstiprināšanu un lēmums par iekārtu sarakstu 2026.–2030. gadam, sagatavo lēmuma projektu par emisijas kvotu piešķiršanu iekārtu sarakstā iekļauto iekārtu operatoriem un publicē to savā tīmekļa vietnē (www.varam.gov.lv). Jebkura ieinteresētā persona 30 dienu laikā pēc lēmuma projekta publicēšanas dienas var iesniegt ministrijā priekšlikumus.";

1.2. izteikt 8. punktu šādā redakcijā:

"8. Par jaunu iekārtu ir uzskatāma iekārta, kas atbilst šādiem nosacījumiem:

8.1. tā nav iekļauta iekārtu sarakstā un attiecīgās iekārtas operatoram nav piešķirtas emisijas kvotas atbilstoši šo noteikumu 4. punktā minētajam lēmumam;

8.2. tā veic vienu vai vairākas likuma "Par piesārņojumu" 2. pielikumā minētās darbības;

8.3. atļauja iekārtas operatoram pirmo reizi izsniegta laikposmā no 2019. gada 31. jūlija līdz 2024. gada 31. jūlijam.";

1.3. izteikt 12. punktu šādā redakcijā:

"12. Emisijas kvotu apjomu esošai iekārtai groza saskaņā ar šo noteikumu 2. pielikumu, pamatojoties uz operatora iesniegto ziņojumu par iekārtas darbības līmeni, ja saskaņā ar divu gadu vidējo rādītāju darbības līmenis ir palielinājies vai samazinājies par vairāk nekā 15 %, salīdzinot ar sākotnējo darbības līmeni.";

1.4. izteikt 31.1. apakšpunktu šādā redakcijā:

"31.1. ir akreditēts saskaņā ar Komisijas 2018. gada 19. decembra Īstenošanas regulu 2018/2067 par datu verifikāciju un verificētāju akreditāciju saskaņā ar Eiropas Parlamenta un Padomes Direktīvu 2003/87/EK (turpmāk – regula Nr. 2018/2067) un ar Komisijas 2018. gada 19. decembra Deleģēto regulu 2019/331, ar ko nosaka Savienības mēroga pārejas noteikumus saskaņotai bezmaksas emisijas kvotu iedalei saskaņā ar Eiropas Parlamenta un Padomes Direktīvas 2003/87/EK 10.a pantu;";

1.5. aizstāt 33. punkta ievaddaļā skaitli "600/2012" ar skaitli "2018/2067";

1.6. izteikt informatīvo atsauci uz Eiropas Savienības direktīvu šādā redakcijā:

"**Informatīva atsauce uz Eiropas Savienības direktīvām**

Noteikumos iekļautas tiesību normas, kas izriet no:

1) Eiropas Parlamenta un Padomes 2009. gada 23. aprīļa Direktīvas 2009/29/EK, ar ko Direktīvu 2003/87/EK groza, lai uzlabotu un paplašinātu Kopienas siltumnīcas efektu izraisošo gāzu emisiju kvotu tirdzniecības sistēmu;

2) Eiropas Parlamenta un Padomes 2018. gada 14. marta Direktīvas 2018/410, ar ko groza Direktīvu 2003/87/EK, lai sekmētu emisiju izmaksefektīvu samazināšanu un investīcijas mazoglekļa risinājumos, un Lēmumu 2015/1814.";

1.7. aizstāt 2. pielikuma 3. punkta ievaddaļā tekstu

"Eiropas Komisijas 2014. gada 27. oktobra Lēmumā Nr. 2014/746/ES, ar ko atbilstoši Eiropas Parlamenta un Padomes Direktīvai 2003/87/EK 2015.–2019. gada periodam nosaka sarakstu ar nozarēm un apakšnozarēm, kurās pastāv būtisks oglekļa dioksīda emisiju pārvirzes risks (turpmāk – oglekļa dioksīda pārvirzes riskam pakļautā nozare), sākotnējā emisijas kvotu aprēķinā 2015.–2019. gadam izmanto koeficientu 1"

ar tekstu

"Komisijas 2019. gada 15. februāra Deleģētajā lēmumā 2019/708, ar ko papildina Eiropas Parlamenta un Padomes Direktīvu 2003/87/EK, 2021.–2030. gada periodam, nosakot sarakstu ar nozarēm un apakšnozarēm, kuras uzskatāmas par pakļautām oglekļa emisiju pārvirzes riskam (turpmāk – oglekļa dioksīda pārvirzes riskam pakļautā nozare), sākotnējā emisijas kvotu aprēķinā 2021.–2030. gadam izmanto koeficientu 1".

2. Šo noteikumu 1.2., 1.3. un 1.7. apakšpunkts stājas spēkā 2021. gada 1. janvārī."

Ministru prezidents A. K. Kariņš

Vides aizsardzības un

reģionālās attīstības ministrs J. Pūce